แจ้งจับ “ผอ.เขตพญาไท” ผิดมาตรา 157 อนุญาตสร้างอาคารสูงผิดกฎหมาย!!
แจ้งจับ "ผอ.เขตพญาไท" ผิดมาตรา 157 อนุญาตสร้างอาคารสูงผิดกฎหมาย!!
27 ก.ค. 2561

ผู้สื่อข่าวรายงานว่า วานนี้ (26 ก.ค.61) นายนรฤทธิ์ โกมลารชุน ประธานกลุ่มชมรมอนุรักษ์พญาไท (ชอพ.) พร้อมนายอนันชัย ไชยเดช ทนายความ ได้เดินทางเข้าพบ พ.ต.ท.สมาน ครองสิน รองผกก.(สอบสวน) สน.บางซื่อ เพื่อแจ้งความเอาผิด นางพวงเพ็ญ ชื่นค้า ผู้อำนวยการเขตพญาไท และผู้เกี่ยวข้อง กรณีปล่อยปละละเลยให้มีการสร้างคอนโดมิเนียมแห่งหนึ่งภายในซอยอารีย์ ซึ่งเป็นโครงการที่มีผลกระทบต่อโครงสร้างพื้นฐาน และขัดกับผังเมืองกรุงเทพมหานคร ตามประมวลกฎหมายอาญามาตรา 157 เพื่อให้พนักงานสอบสวนส่งเรื่องให้ป.ป.ช.ดำเนินการตามกฎหมาย และจะดำเนินการในส่วนของคดีแพ่งอื่นๆ ตามมาตรการทางศาลปกครองต่อไป
โดยนายอนันชัย เปิดเผยว่า การแจ้งความดำเนินคดีครั้งนี้ สืบเนื่องจากนางพวงเพ็ญ ชื่นค้า ผอ.เขตพญาไทคนปัจจุบัน ได้ออกแบบหรืออนุญาตให้โครงการก่อสร้างอาคารคอนโดมิเนียมแห่งหนึ่ง ซึ่งการออกใบอนุญาตก่อสร้างโครงการดังกล่าวส่งผลกระทบให้มีการก่อสร้างอาคารในพื้นที่ที่มีสาธารณูปโภคระบบโครงสร้างพื้นฐานไม่เหมาะสม กระทบต่อความเป็นอยู่ของประชาชนในพื้นที่อย่างรุนแรง
ทั้งนี้ ที่ผ่านมาทางชมรมอนุรักษ์พญาไทมีเจตนาให้ระงับการออกใบอนุญาตของสร้างโครงการนี้แล้ว แต่ผอ.เขตพญาไทกลับปฏิบัติหน้าที่โดยไม่ชอบด้วยการออกใบอนุญาตก่อสร้างอาคารโดยฝ่าฝืนกฎหมายหลายประการ ซึ่งโครงการนี้เป็นอาคารสูง 8 ชั้นเต็มพื้นที่โครงการ ทำให้ไม่เหลือพื้นที่น้ำซึมผ่าน จึงเป็นการฝ่าฝืนต่อกฎหมายผังเมืองรวมของกรุงเทพมหานครที่กำหนดให้มีพื้นที่น้ำซึมผ่านได้ไม่น้อยกว่าร้อยละ 50 ของอัตราส่วนพื้นที่ว่างต่อพื้นที่อาคารรวม เพื่อป้องกันปัญหาอุทกภัย
ขณะที่ พ.ต.ท.สมาน รอดสิน รองผกก.(สอบสวน) สน.บางซื่อ เปิดเผยว่า เบื้องต้นรับลงบันทึกประจำวันไว้ ก่อนทำการสอบปากคำผู้ที่เกี่ยวข้อง และรวบรวมพยานหลักฐาน จากนั้นจะส่งเรื่อวไปยังคณะกรรมการป้องกันและปราบปรามการทุจริตแห่งชาติ (ป.ป.ช.) ภายใน 30 วัน เพื่อดำเนินกาาตามขั้นตอนต่อไป
ด้านนางสาวพวงเพ็ญ ผอ.เขตพญาไท เปิดเผยว่า ในฐานะเจ้าพนักงานท้องถิ่น มีหน้าที่ดำเนินการตามกฎหมายเมื่อประชาชนขออนุญาตก่อสร้างอาคาร ก็ต้องพิจารณาตามกฎหมายที่เกี่ยวข้องอย่างครบถ้วน โดยกรณีอาคารดังกล่าว เขตพญาไทได้พิจารณาตามตัวบทกฎหมายไปแล้วจึงมีการออกใบอนุญาตดังกล่าว แต่หากประชาชนไม่เห็นด้วยก็มีสิทธิตามกฎหมายในการฟ้องร้อง และเขตพญาไทจะดำเนินการชี้แจงหน่วยงานที่เกี่ยวข้องตามกระบวนการต่อไป
 
